REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/66-19

27. mart 2019. godine

B e o g r a d

Z A P I S N I K

54. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 25. MARTA 2019. GODINE

Sednica je počela u 12,00 časova.

 Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, Žarko Mićin, Miletić Mihajlović i dr Balint Pastor.

Osim članova Odbora, sednici su prisustvovale i Stanija Kompirović, zamenik člana dr Aleksandra Martinovića, Srbislav Filipović, zamenik člana Jovana Palalića, i Aleksandra Majkić, zamenik člana Biljane Pantić Pilja.

 Sednici nisu prisustvovali članovi Odbora: Nataša Mićić, Vjerica Radeta, Marko Parezanović, Sreto Peić i Dušan Petrović, niti njihovi zamenici.

Sednici su prisustvovali i Dragan Sikimić, direktor Agencije za borbu protiv korupcije i Nataša Božić, šef Kancelarije direktora Agencije za borbu protiv korupcije, kao i Brankica Janković, poverenica za zaštitu ravnopravnosti i Đurđa Janićijević, viša savetnica, rukovodilac Grupe za kadrovske poslove.

Predsednik Odbora je konstatovao da su ispunjeni uslovi za rad i punovažno odlučivanje nakon čega je stavio na glasanje, a članovi Odbora su **jednoglasno** utvrdili sledeći

D n e v n i r e d :

1. Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za borbu protiv korupcije (Broj: 02-513/19, od 21. marta 2019. godine);
2. Utvrđivanje Predloga odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti (Broj: 02-476/19, od 15. marta 2019. godne);
3. Razno.

 Pre prelaska na rad po tačkama utvrđenog dnevnog reda predsedavajući je predložio, a članovi Odbora su bez primedbi, **jednoglasno** usvojili: Zapisnik sa 53. sednice Odbora, održane 19. marta 2019. godine.

**PRVA TAČKA** - Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za borbu protiv korupcije (Broj: 02-513/19, od 21. marta 2019. godine).

**Dragan Sikimić** je u uvodnom izlaganju je istakao da je Agencija za borbu protiv korupcije 19. marta, saglasno Zakonu o Agenciji za borbu protiv korupcije dostavila Odboru za pravosuđe, državnu upravu i likalnu samoupravu Pravilnik o unutrašnjem uređenju i sistematizaciji radnih mesta u Službi Agencije za borbu protiv korupcije, od 14. marta 2019. godine sa Obrascima kompetencija za sva radna mesta radi davanja saglasnosti.

Naglasio je da je novi pravilnik donet radi usaglašavanja sa Zakonom o izmenama i dopunama Zakona o državnim službenicima, koji je donet 2018. godine, a kojim je propisana obaveza državnih organa da izvrše usaglašavanje sa odredbama navedenog zakona.

Rekao je da je usaglašavanje izvršeno kako u pogledu uslova rada na propisanim radnim mestima, tako i u pogledu određivanja kompetencija koje treba da ispunjavaju zaposleni u Agenciji za borbu protiv korupcije, a koje su određene u Obrascima kompetencija, koji su sastavni deo ovog pravilnika.

Ukazao je na obim i značaj promena koje je trebalo izvršiti, zbog čega je doneta odluka da se uradi potpuno nov Pravilnik o unutrašnjem uređenju i sistematizaciji radnih mesta u Službi Agencije za borbu protiv korupcije, s obzirom na to da su izmenama i dopunama Zakona o državnim službenicima po prvi put uvedeni određeni instituti u Republici Srbiji.

Naveo je da je Odbor Agencije za borbu protiv korupcije dao pozitivno mišljenje na novi pravilnik, kojim je minimalno povećan broj sistematizovanih radnih mesta (sa 123 na 126) i skrenu pažnju na činjenicu da je trenutno u Agenciji ukupno zaposleno 83, a da je sistematizovano 163 izvršilaca, što govori o potrebi zapošljavanja ljudi kako bi se osnažila Agencija za borbu protiv korupcije i podigli njeni kapaciteti, sa ciljem što kvalitetnijeg obavljanja svojih nadležnosti.

Nakon završenog uvodnog izlaganja predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio na glasanje predlog da Odbor za pravosuđe, državnu upravu i lokalnu samoupravu donese

O d l u k u

-Daje se saglasnost na Pravilnik o unutrašnjem uređenju i sistematizaciji radnih mesta u Službi Agencije za borbu protiv korupcije Broj: 014-110-00-0003/19-01 od 14. marta 2019. godine, koji je doneo direktor Agencije za borbu protiv korupcije, po pribavljenom pozitivnom mišljenju Odbora Agencije za borbu protiv korupcije (Zaključak Odbora Agencije za borbu protiv korupcije broj 014-110-00-0004/19-02, od 19. marta 2019. godine).

 Članovi i zamenici članova Odbora su **jednoglasno** doneli navedenu odluku.

**DRUGA TAČKA –** Utvrđivanje Predloga odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti (Broj: 02-476/19, od 15. marta 2019. godne).

**Brankica Janković** je u uvodnom izlaganju rekla da je razlog za donošenje novog Pravilnika o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti potreba usaglašavanja sa Zakonom o izmenama i dopunama Zakona o državnim službenicima, koji je donet 2018. godine, a kojim je propisana obaveza državnih organa da izvrše usaglašavanje sa odredbama navedenog zakona.

Naglasila je da su glavne tri stvari na koje se odnose izmene i to: uslovi rada državnih službenika na položaju, tako što se za njih propisuje radno iskustvo od najmanje devet godina radnog iskustva u struci ili sedam godina radnog iskustva u struci od kojih je najmanje dve godine provedeno na rukovodećim radnim mestima ili pet godina radnog iskustva na rukovodećim radnim mestima; vrednovanje radne uspešnosti državnih službenika umesto dosadašnjeg ocenjivanja, zbog čega se propisuju neophodne kompetencije; propisane kompetencije su definisane za svako radno mesto na propisanom obrascu kompetencija, koji čine sastavni deo Pravilnika.

 Rekla je da je u novom pravilniku broj osnovnih unutrašnjih organizacionih jedinica ostao nepromenjen, s tim što je u preporuci Državne revizorske institucije posebno sistematizovano radno mesto internog revizora, kao samostalnog izvršioca.

 Istakla je da su u novom pravilniku sistematizovana radna mesta na način da se u svakom pogledu poboljša rad Poverenika za zaštitu ravnopravnosti, kao i da je izvršena racionalizacija unutrašnjih organizacionih jedinica, na taj način što je smanjen broj izvršilačkih radnih mesta ukidanjem grupe za istraživanja, analitiku i izveštavanje i poslovi su sistematizovani u okviru Odseka za saradnju i evropske integracije. Takođe, ukinuto je Odeljenje za ljudske resurse i finansije i radno mesto načelnika Odeljenja, kao i grupa za informatičke poslove, odnosno radno mesto rukovodioca grupe i jedno izvršilačko radno mesto, dok je sistematizovano specijalističko radno mesto za informatičke poslove. Reorganizovano je i odeljenje pisarnice sa arhivom.

 Izlaganje je završila iznoseći podatak da je broj izvršilačkih radnih mesta ostao nepromenjen.

 Predsedavajući je otvorio raspravu u vezi sa ovom tačkom dnevnog reda u kojoj je učestvovao član Odbora Mihailo Jokić koji je postavio pitanje u vezi sa uslovima koji se propisuju za rukovodeća radna mesta.

 Brankica Janković je, u odgovoru na postavljeno pitanje, pojasnila da su svi uslovi za raspoređivanje na rukovodeća radna mesta propisani Zakonom o izmenama i dopunama Zakona o državnim službenicima, te da Poverenik za zaštitu ravnopravnosti nije sam određivao navedene uslove.

 Naglasila je da Poverenik za zaštitu ravnopravnosti nije imao mnogo prilike da učestvuje u pripremi izmena Zakona o državnim službenicima, već da su samo dostavili brojne primedbe na već pripremljen tekst zakona i to pretežno sa aspekta sprečavanja diskriminacije.

 Rekla je da se još uvek ne mogu sagledati efekti donetog zakona, jer je za to potrebno da prođe određeno vreme njegove primene da bi rezulate bilo moguće sagledati, ali je Poverenik uočio izvesne odredbe Zakona koje mogu stvoriti uslove za manju efikasnost državne uprave, što sigurno nije bio cilj ovog zakona.

 Kako se više niko nije javio za reč, predsedavajući je zaključio raspravu u vezi sa ovom tačkom dnevnog reda i stavio na glasanje predlog:

-da Odbor konstatuje da je Poverenik za zaštitu ravnopravnosti, u skladu sa članom 32. stav 2. Zakona o zabrani diskriminacije, doneo Pravilnik o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti, broj:110-00-2/1/2019-04 od 15. marta 2019. godine sa Obrascima kompetencija i Obrazloženjem, koji je podneo Narodnoj skupštini na saglasnost (primljeno pod brojem 02-476/19 od 15. marta 2019. godine);

 -da Odbor utvrdio Predlog odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti.

 -da za predstavnika Odbora na sednici Narodne skupštine bude određen Petar Petrović, predsednik Odbora.

Članovi i zamenici članova Odbora su **jednoglasno** usvojili navedeni predlog.

**TREĆA TAČKA** – Razno.

 Rasprava u vezi sa ovom tačkom dnevnog reda nije otvarana.

Sednica je završena u 12,20 časova.

SEKRETAR PREDSEDNIK

Sanja Pecelj Petar Petrović